Rahvakalendri järgi on 10. novembril tähistatud mardipäeva. Mardisantidel on tavaliselt seljas musta või tumedat värvi rõivad või pahupidi pööratud kasukad. Vanasti kasutati igasuguseid käepäraseid vahendeid, nagu takkusid, millest tehti habe ja juuksed, tohtu, sammalt, oksi jm, millest sai valmistada maski või mida sai kasutada kostüümi juures,  samuti vatti ja riideribasid. Maskid olid enamasti mõeldud näo varjamiseks ja seetõttu rohmakad ning koledad. Oluline oli varjata nägu ja muuta end täiesti tundmatuks. Mardisandid käisid perest peresse ja soovisid igale pereliikmele oma õnne: peremehele hobuse- ja perenaisele karjaõnne, perele lasteõnne, noortele peiu- ja pruudiõnne.